വേദസാരശിവസ്തോത്രം
പശൂനാം പതിം പാപനാശം പരേശം
   ഗജേന്ദ്രസ്യ കൃത്തിം വസാനം വരേണ്യം  
ജടാജൂടമധ്യേ സ്ഫുരദ്ഗാംഗവാരിം
   മഹാദേവമേകം സ്മരാമി സ്മരാരിം    1  

മഹേശം സുരേശം സുരാരാതിനാശം
   വിഭും വിശ്വനാഥം വിഭൂത്യംഗഭൂഷം  
വിരൂപാക്ഷമിന്ദ്വർകവഹ്നിത്രിനേത്രം
   സദാനന്ദമീഡേ പ്രഭും പഞ്ചവക്ത്രം    2  

ഗിരീശം ഗണേശം ഗലേ നീലവർണം
   ഗവേന്ദ്രാധിരൂഢം ഗുണാതീതരൂപം  
ഭവം ഭാസ്വരം ഭസ്മനാ ഭൂഷിതാംഗം
   ഭവാനീകലത്രം ഭജേ പഞ്ചവക്ത്രം    3  

ശിവാകാന്ത ശംഭോ ശശാങ്കാർധമൗലേ
   മഹേശാന ശൂലിഞ്ജടാജൂടധാരിൻ  
ത്വമേകോ ജഗദ്വ്യാപകോ വിശ്വരൂപഃ
   പ്രസീദ പ്രസീദ പ്രഭോ പൂർണരൂപ    4  

പരാത്മാനമേകം ജഗദ്ബീജമാദ്യം
   നിരീഹം നിരാകാരമോങ്കാരവേദ്യം  
യതോ ജായതേ പാല്യതേ യേന വിശ്വം
   തമീശം ഭജേ ലീയതേ യത്ര വിശ്വം    5  

ന ഭൂമിർനം ചാപോ ന വഹ്നിർന വായു- 
   ർന ചാകാശമാസ്തേ ന തന്ദ്രാ ന നിദ്രാ  
ന ചോഷ്ണം ന ശീതം ന ദേശോ ന വേഷോ
   ന യസ്യാസ്തി മൂർതിസ്ത്രിമൂർതിം തമീഡേ    6  

അജം ശാശ്വതം കാരണം കാരണാനാം
   ശിവം കേവലം ഭാസകം ഭാസകാനാം  
തുരീയം തമഃപാരമാദ്യന്തഹീനം
   പ്രപദ്യേ പരം പാവനം ദ്വൈതഹീനം    7  

നമസ്തേ നമസ്തേ വിഭോ വിശ്വമൂർതേ
   നമസ്തേ നമസ്തേ ചിദാനന്ദമൂർതേ  
നമസ്തേ നമസ്തേ തപോയോഗഗമ്യ
   നമസ്തേ നമസ്തേ ശ്രുതിജ്ഞാനഗമ്യ    8  

പ്രഭോ ശൂലപാണേ വിഭോ വിശ്വനാഥ
   മഹാദേവ ശംഭോ മഹേശ ത്രിനേത്ര  
ശിവാകാന്ത ശാന്ത സ്മരാരേ പുരാരേ
   ത്വദന്യോ വരേണ്യോ ന മാന്യോ ന ഗണ്യഃ    9  

ശംഭോ മഹേശ കരുണാമയ ശൂലപാണേ
   ഗൗരീപതേ പശുപതേ പശുപാശനാശിൻ  
കാശീപതേ കരുണയാ ജഗദേതദേക- 
   സ്ത്വംഹംസി പാസി വിദധാസി മഹേശ്വരോƒസി    10  

ത്വത്തോ ജഗദ്ഭവതി ദേവ ഭവ സ്മരാരേ
   ത്വയ്യേവ തിഷ്ഠതി ജഗന്മൃഡ വിശ്വനാഥ  
ത്വയ്യേവ ഗച്ഛതി ലയം ജഗദേതദീശ
   ലിംഗാത്മകേ ഹര ചരാചരവിശ്വരൂപിൻ    11   

ശങ്കരാചാര്യരുടെ കൃതികൾ